**Bunscoil vs. Meánscoil: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – saol na scoile / comparáid idir an bhunscoil agus an mheánscoil |
| Stór focal | An bhunscoil agus an mheánscoil |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ón gcéad bhliain ag déanamh comparáide idir an saol sa bhunscoil agus sa mheánscoil. Tá an mhír éasca go leor agus i gcanúint na Mumhan.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair**

* Mínigh do na daltaí go mbeidh siad ag éisteacht le dalta ag caint ar a shaol sa bhunscoil i gcomparáid lena shaol sa mheánscoil (sleamhnán 1).
* Tá dhá aidhm le sleamhnán 2: stór focal a leathnú agus díriú ar an struchtúr a bhaineann le céimeanna comparáide na haidiachta. Is féidir leat díreach an méid atá ar an sleamhnán seo a dhéanamh leis an rang nó más maith leat, d’fhéadfá breis samplaí a chur ar fáil do na daltaí.
* Pléigh na freagraí leis an rang ar fad (féach Freagraí thíos).

**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* Bheadh sé go maith dá bhféadfaí na daltaí a chur i ngrúpaí beaga (beirt nó triúr) chun an chéad chleachtadh atá ar an sleamhnán seo a dhéanamh le chéile ar feadh cúpla nóiméad. Muna bhfuil sé sin réalaíoch, déan iarracht plé ranga a chothú timpeall ar na ceisteanna atá ann.
* Ba cheart go mbeadh go leor samplaí de chéimeanna comparáide na haidiachta ag teacht chun cinn go nádúrtha sa chaint. Nuair a bheidh an plé thart, leag béim ar na samplaí a tháinig chun cinn ach ní gá ceacht gramadaí a bhunú orthu.
* Leag béim ar an nath cainte ‘braithim uaim...’ Bí cinnte go dtuigeann na daltaí conas é a úsáid. Tá sé tábhachtach mar is minic a úsáideann daoine ‘misseáilim...’ seachas ‘braithim uaim...’ Má theastaíonn uait dúshlán breise a thabhairt don rang abair leo na rudaí seo a leanas a rá as Gaeilge duit: *you miss...*(braitheann tú uait); *he misses...* (braitheann sé uaidh); *she misses...* (braitheann sí uaithi); *we miss...* (braithimid uainn); *you (pl) miss...* (braitheann sibh uaibh); *they miss...* (braitheann siad uathu).

**Iarphlé 2**

* Seo deis chun na daltaí a chur ag machnamh ar leaganacha malartacha/canúnacha. Fiú más grúpa Muimhneach atá sa rang iarr orthu smaoineamh ar shlite eile chun na frásaí atá ar an sleamhnán a rá (féach Freagraí thíos). Is maith an rud é deis a thabhairt do dhaltaí a gcuid stór focal a leathnú amach óna gcanúint féin/taithí féin.

**Iarphlé 3**

* An aidhm atá leis an sleamhnán seo ná luach a thabhairt do dhaltaí ar leaganacha fatacha na Gaeilge seachas iad a bheith ag úsáid focal ar nós ‘actually’, ‘just’, ‘really’ in ionad.
* Tá focail eile ann a bhfuil an ról céanna sa teanga acu is atá ag ‘dheara’ (féach Freagraí thíos).

**Iarphlé 4**

* Earráid an-chomónta i gcaint na ndaltaí is ea ‘\*an dara bhliain’. Gan amhras, níor cheart an séimhiú sin a bheith ann. Mínigh dóibh nach leanann séimhiú aon cheann de na horduimhreacha seachas ‘an chéad’.
* Abair leo an cleachtadh a dhéanamh le chéile agus ceartaigh ansin é (féach Freagraí thíos).
* Ceartaigh na daltaí gach uair a chloisfidh tú iad ag déanamh na hearráide sin as seo amach!

|  |
| --- |
| Freagraí |

**Réamhobair**

1. níos fearr / níos measa
2. níos deacra / níos éasca (níos furasta / níos fusa)
3. níos faide / níos giorra
4. níos suimiúla / níos leadránaí

**Iarphlé 2**

1. An babhta deireanach: *an uair* ***dh****eireanach (le séimhiú ar* deireanach *toisc* uair *a bheith baininscneach)*
2. Sin difríocht millteach ar fad: *Sin difríocht an-mhór go deo*
3. Sinne na leanaí óga atá sa scoil: *Muidne na páistí óga atá sa scoil*
4. Bíonn siad thíos faoin mbaile: *bíonn siad thíos i lár an bhaile / sa bhaile*
5. Cluiche caide: *cluiche peile*

**Iarphlé 3**

Leaganacha eile den bhfocal ‘dheara’:

mhuise

muis

leoga

(B’fhéidir go bhfuil cinn eile agat féin)

**Iarphlé 4**

First year: an chéad **bh**liain

Second year: an dara bliain

Third year: an tríú bliain

Fourth year: an ceathrú bliain

Fifth year: an cúigiú bliain

Sixth year: an séú bliain

**Bunscoil vs. Meánscoil – Script**

**Pádraig Ó hÓgáin Pobalscoil Chorca Dhuibhne**

*An babhta deireanach a bhuaileas (a bhuail mé) leat bhís (bhí tú) ag freastal ar an mbunscoil i nDún Chaoin. Scoil ana-dheas ar fad agus go bhfuil radharc aoibhinn amach as agus mar sin de. Agus tá tú anois sa Phobalscoil agus tá sé ana-dhifriúil ar fad, nach bhfuil?*

Tá. Tá i bhfad níos mó daltaí ann anois. Ní raibh ach thart ar fiche cúig dalta nó rud éigin sa bhunscoil agus tá... níl a fhios agam an é ceithre chéad seasca dó nó mar sin atá sa mheánscoil anois?

*Bhuel, sin difríocht millteach ar fad, nach ea?*

Sea. Agus ní raibh ach duine amháin eile i mo rang ag teacht isteach sa mheánscoil. So chaitheas (chaith mé)... bhí aithne agam ar chuid acu ó thraenáil caide agus mar sin de... ach chaitheas (chaith mé) aithne a chur orthu.

*Sea. So chuais (Chuaigh tú) ó...ní raibh ann ach beirt i do rang agus tú sa bhunscoil agus anois tá, is dócha...cé mhéad duine i do rang anois*?

Tá fiche seacht i mo rang anois.

*Fiche seacht. So difríocht ana-mhór ar fad. Agus an maith leat an difríocht sin?*

Am, bhuel, sea, is maith liom é anois ach braithim uaim an bhunscoil leis.

*Cad ina thaobh?*

Bhuel, *just* dheara, bhí aithne agam ar gach éinne ann agus táim tar éis iad a fhágaint anois agus bhí na múinteoirí go deas.

*Bhí atmaisféar ana-dheas sa bhunscoil, nach raibh?*

Bhí. Bhí gach éinne ana-chairdiúil agus bhí múinteoirí... thuig na múinteoirí na leanaí agus ní raibh aon trioblóid ann. Ní raibh aon troid idir na páistí ná aon rud mar sin.

*Agus cén saghas atmaisféir a déarfá atá anseo sa mheánscoil?*

Tá roinnt den rud céanna ann, tá na leanaí sa séú bliain nó mar sin, tá siad i bhfad níos sine ná sinne anois. Sinne na leanaí óga atá sa scoil anois. Agus dheara, sea, bíonn na leanaí gach aon bhliain eile thíos faoin mbaile i rith am lóin seachas sinne.

*Ó sea. Níl cead ag an gcéad bhliain fós.*

Níl cead ag an gcéad bhliain fós. *No, so* bíonn cluiche caide (cluiche peile) amuigh againn sa pháirc.

*An bhfuil spéis agat i gcúrsaí spóirt?*

Tá. Is maith liom caid (peil) agus sacar*.*